Manne verruil biere vir diere op Mandeladag | Netwerk24
Deur Susan Cilliers 18 Julie 2019 13:22
Annelize Engelbrecht en Willem van der Westhuizen met twee van die Paws-honde in Potchefstroom wat hulle Donderdag vir 'n stappie geneem het om hul deel vir Mandeladag te doen.Foto: Susan Cilliers
Die manne van die Suid-Afrikaanse Brouery (SAB) in Potchefstroom het op Mandeladag nie rondgesit en bier geproe nie, maar hul moue opgerol en die tuin van 'n dierewelsynsorganisasie omgespit.
Sashem Lingham, verkoopbestuurder by SAB in die omgewing, sê hulle het besluit om vanjaar hul 67 minute vir Paws te gee omdat nie net na mense nie, maar ook na diere omgesien moet word.
"Ander jare het ons minderbevoorregte kinders bederf op Mandeladag."
Lingham en 'n paar van sy kollegas het Donderdag ook met van die honde gaan stap, gehelp om hokke skoon te maak en dierekos geskenk.
Die manne van die Suid-Afrikaanse Brouerye (SAB) Donderdag by Paws in Potchefstroom aan die skoffel in dié dierewelsynsorganisasie se tuin. Voor is Henlou Retief (links) en Sashen Lingham. Agter staan Isaac Mbebe. Foto: Susan Cilliers
Annelize Engelbrecht, gebiedsbestuurder by Truworths, en haar verloofde, Willem van der Westhuizen, bestuurder van die River Walk-winkelsentrum in die stad, het Paws ook op Mandeladag bederf deur met van die honde te gaan stap. Hulle is op 'n gereelde grondslag as vrywilligers by dié diere-organisasie betrokke.
Cecilia Marais van Paws sê hulle kry diere oor die hele Noordwes, en mense van oral kan ook diere by hulle aanneem. "Ons het so tussen 180 en 200 honde en omtrent 100 katte. Partykeer kry ons ander diere soos verkleurmannetjies in, maar ons stuur hulle na 'n rehabilitasiesentrum."
Die organisasie het altyd 'n behoefte aan dierekos, veral vir babahondjies omdat hulle so baie klein hondjies kry. Vrywilligers wat die diere liefde gee en uitneem vir stappies, asook warm beddegoed vir die vierpotiges is altyd welkom. "Mense kan ons ook help deur byvoorbeeld gratis elektriese werk te kom doen en ons wasmasjiene te diens. Ons het altyd stene en sement nodig om hokke te bou en te herstel."
Paws het 'n veearts in diens wat soggens diere wat aangeneem is, steriliseer voordat hulle uitgeplaas word. Enigiemand kan ook smiddags 'n dier na Paws se veearts bring vir siektebehandeling of inenting – dis heelwat goedkoper as die gewone private veeartstariewe.